Norsk skøyteprofil: – Dropper 10.000-meteren i VM
– Jeg klarte å ha en god form både i VM enkeltdistanser og allround-VM i fjor, men dropper 10.000-meteren denne gangen, bekrefter Sverre Lunde Pedersen overfor VG. Norges nye skøytekonge satset alt under milløpet i distanse-VM i Heerenveen i februar forrige sesong. Et par runder før mål – faktisk bare 300 meter før mål – lå han an til å knipe bronsemedaljen. Men han sprakk så det suste og endte på den begredelige 4.-plassen, halvannet sekunder fra pallen.10 000-meteren var omstridt fordi det internasjonale skøyteforbundet hadde lagt den først i VM-programmet. Sverre Lunde Pedersen klarte aldri i hente seg skikkelig etter smellen torsdag, han gikk seg «tom», og 1500 og 5000-meteren fredag og lørdag ble lidende. Han gikk inn til en skuffende 11. plass på 1500-meteren. Samme plassering fikk han på 5000-meteren. – Jeg har sett i ettertid at det satte sine spor, sier Fana-løper Sverre Lunde Pedersen. Distanseprogrammet er det samme i distanse-VM i russiske Kolomna 11. – 14. februar. – Jeg er giret på å vise meg frem på 1500 og 5000-meteren. Jeg føler at jeg ikke har fått gjort det på de to distansene, sier Sverre Lunde Pedersen.Siste helg i Stavanger gikk han ett sekund fortere på 1500 meter sammenlignet med det han gjorde samme sted og tid i fjor. På 5000 meter senket han tiden med fire sekunder. – 1500-meteren var den tyngste. Jeg er overrasket over at det gikk så fort på den. Der kan jeg hente mer, sier han. Sverre Lunde Pedersen fikk en slags revansj for nedturen i Heerenveen-VM da han tok bronsemedalje sammenlagt i allround-VM i Calgary. Det gjorde også Ida Njåtun (24): – Det kom mange tårer – Planen er at han skal være på topp når det gjelder, i midten av februar og slutten av mars. Målet er at han skal være «limt» til pallen. Vi har ikke lettet på treningen nå, men jeg var forberedt på at han skulle gå fort, sier landslagstrener Sondre Skarli til VG om Sverre Lunde Pedersens kommende sesong. Den starter med verdenscupene i Calgary og Salt Lake City 13. til 15. november og 20. til 22. november. Lunde Pedersen & co. reiser «over dammen» allerede førstkommende fredag.Sverre Lunde Pedersens far, Jarle (60), var landslagssjef til etter Sotsji-OL 2014. Nå er han mentor for sønnen. Da Sverre Lunde Pedersen satte personlig rekord på 1000 meter under Norgescupen i Sørmarka Arena i Stavanger siste helg – og ellers gikk styggfort – var han på plass. Leste du denne saken? Langer ut mot skøytepresidenten – Det aller viktigste er allround-VM i Berlin i begynnelsen av mars. Dessuten ble han nummer to på 1500 meter og langdistanse i verdenscupen, sammenlagt, forrige sesong. Det går også an å legge inn en formtopp til fire verdenscuper før jul, sier Jarle Pedersen – selv OL-deltager på 500 meter (6. plass) i Lake Placid for 35 år siden. Sverre Lunde Pedersen er enig i det opphavet antyder. – Jeg håper å kunne holde et stabilt høyt nivå gjennom hele sesongen. Tidligere har jeg aldri vært kjempepigg om høsten. Det er betryggende å se at jeg kan gå fort nå, sier han. – Jeg tror jeg begynner å få betalt for jobben jeg har gjort i mange år, tilføyer Sverre Lunde Pedersen.Sondre Skarli og Jarle Pedersen peker på en rekke faktorer som forklaring til hvorfor Sverre Lunde Pedersen nå ser ut til å være Norges sterkeste mesterskaps og verdenscup-kort foran 2015/16-sesongen. – Det er ikke et «komma» i (trenings) programmet som Sverre ikke gjør. Han har stort sett også vært skade og sykdomsfri, og han er alltid godt forberedt. Han har smurt matpakke som han spiser rett etter trening, har med flere skift klær for alltid å kunne ta på seg tørt tøy og han legger seg når han skal. Han er en 24 timers utøver, forklarer Sondre Skarli. Jarle Pedersen mener at han «er blitt ett år eldre», og at han har vært heldig: aldri skadet og sjelden syk. – Han er flink til å eliminere risikofaktorer, blant annet ved riktig mat og tilstrekkelig søvn, sier Jarle Pedersen. PS! Sverre Lunde Pedersen forteller at han som regel sover åtte til ni timer hver natt, pluss «en time midt på dagen».
Sverre Lunde Pedersen (23) har allerede bestemt seg for å droppe 10.000-meteren i VM om tre måneder - for å unngå samme smell som i fjor.